《寄弟衮》
宋代·陈襄

作诗寄弟衮，写我心之幽。
比闻堂上安，读书可优游。
昨者得兄书，言汝看蔡侯。
蔡侯宝君子，小善固所收。
知汝言可否，果闻书相酬。
蔡侯读吾策，言语何赘疣。
吾言至草略，闻说畏可羞。
昨又得汝书，嗟汝诚拙谋。
自言已可进，曾知易春秋。
人不患无位，患己德不修。
古人亦有言，富贵焉可求。
吾初将移任，将白高与刘。
恐人不我知，自后遽止休。
前时陆通判，令我速置邮。
吾诚欲求之，岂自无舌喉。
奈何不为耳，死县城垂直钩。
自吾到山冶，于物无侵牟。
小民得辛苦，稍稍知饶优。
官家足厚利，私亦不怨尤。
福哥卖银矿，军人却首偷。
案成被官杖，鞭箠见血流。
私恩重血肉，官法难庇庥。
此奴实痴戆，教诲不转头。
吾心不乐此，疾病苦未瘳。
淹忽两月馀，读易未一周。
夜思梦还家，朝食不满瓯。
为吾告兄长，选试在今秋。
汝姑事恬尚，不忘在轲丘。
寿姊可出嫁，言容常婉柔。
教招宁螺妹，掺掺缝衣裘。
无令泽孙散，照管六与留。
吾归见汝时，一一诉所忧。

作者简介：（1017—1080）宋福州候官人，字述古，人称古灵先生。与陈烈、周希孟、郑穆友称“四先生”，倡理学。仁宗庆历二年进士。神宗朝为侍御史知杂事，论青苗法不便，出知陈州、杭州。后以枢密直学士知通进、银台司兼侍读，判尚书都省。尝荐司马光、苏轼等三十三人。有《古灵集》。